
Szignaletikus rendszer

Installációmban az foglalkoztatott, hogyan konvertálhatok át egy természeti rendszert egy mesterséges rendszerré, annak formai elemeit használva úgy, hogy az egy kiállító térben értelmezhető munkává váljon. A leképzéshez nem analitikus felfogással közelítettem, hanem megpróbáltam az absztrakció eszközével élni.
Munkám 18 énekes madár képét tartalmazza, amit pauszpapírra festettem. Ezeket az akvarelleket 18 négyzetes hasáb előlapjára helyeztem kör alakú kivágás mögé. A négyzetes hasábok belsejébe világítótestet raktam, majd ezt a tartó farostlemez burkolatot kartonnal fedtem le, amit még egy diszperziós festék réteggel is elláttam, hogy jobban szervüljön a tárgy a fallal. A dobozokban a lámpák meghatározott ideig működnek, csak időközönként gyulladnak fel, bizonyos párokban, csoportokban piros fénnyel átvilágítva a madarakat. A madarak képe mögött elhelyeztem egy másik pausz papírt, amelyből kivágtam az állat légzsákos tüdejének a formáját, így a világítás során finoman kirajzolódik, annak körvonala. A világítótestekből kifutó vezetékrendszert is felhasználtam a munkában, úgy hogy azokat apró vezetéktartó bilincsekkel kifeszítve az integrált áramkörökben futó rajzolatok vonalvezetésére hasonlítson.
Munkámban szerettem volna összekapcsolni a természeti rendszert a mesterségessel, úgyhogy a szignalizáció, azaz az egyik rendszerből a másik rendszerbe történő jelképzés vizuálisan megjeleníthetővé váljon.



